Notat om cirkulære om rutenummerering af vejnettet

Cirkulære nr. 5 af 8. januar 1982 om rutenummerering af det danske vejnet og omlægning af hovedvejnettet er 34 år gammelt og vurderes utidssvarende. Udover at cirkulæret i højere grad er forfattet som notat/proces end cirkulære, så fremgår det blandt andet af cirkulæret, at det forventes, at der gennemføres en rutenummerering over en årerække. Dette må formodes at være klaret nu.

Vejdirektoratet bør dog fortsat have det overordnede ansvar for rutenummereringen af det danske vejnet. Det vedlagte udkast er formuleret som et cirkulære, og består stadig af elementer fra cirkulæret fra 1982.

Det fremgår af det gældende cirkulære, at Vejdirektoratet vil udarbejde et samlet register over rutenummersystemet og lejlighedsvis ajourføre og offentliggøre fortegnelse og kortmateriale. I det foreslåede cirkulære fremgår det blot, at katalog og kort findes på Vejdirektoratets hjemmeside.

At det forventes, at der gennemføres en rutenummerering er udgået i det vedlagte udkast.

Udkastet til cirkulære viderefører en række punkter fra cirkulæret og er blot en opdatering af den nuværende praksis. Cirkulæret udgår herefter og erstattes af cirkulære om rutenummerering af vejnettet.

Cirkulæret har ikke økonomiske eller administrative konsekvenser for kommuner eller erhvervsliv.